Doniyor G‘aniyev: “Mamlakatda uzoq yillar siyosiy erkinlik, so‘z erkinligi bo‘lmagani uchun parlament tizimga nomiga legal status berish uchun mavjud bo‘lgan”

“Toshkent Besh tashabbus harakati” doirasida yoshlar bilan muloqotda qatnashgan Doniyor G‘aniyev nega bugungi kun yoshlari deputat bo‘lishga qiziqmasligi haqida berilgan savolga javob qaytardi.

Xalq ta’limi vaziri uchta leptop olib kelibdi deb o‘qib qoldim. Sovg‘a qilib berishdimi? Mana deputat bo‘lishni nega xohlashmaydi, vazir bo‘lishni xohlashadi. Chunki vazirda leptop olib kelish uchun pul bor, resurs bor, lekin bizda yo‘q. Eng qizig‘ini aytaymi, o‘sha vazir olib kelgan noutbuk pulini biz tasdiqlab beramiz. Bo‘zchi belboqqa yolchimas, degan gap bor-ku. Deputatlar vazirliklarga pulni taqsimlab beradi, lekin o‘zimizda pul ham, resurs ham yo‘q. Eng achinarlisi, vazirlarda bor bitta yordamchimiz ham yo‘q.
Endi masalaga obyektiv-subyektiv yondashadigan bo‘lsak, bu mamlakatning eski davridagi siyosati bilan bog‘liq. Mamlakatda uzoq yillar siyosiy erkinlik, so‘z erkinligi bo‘lmagani uchun parlament tizimga nomiga legal status berish uchun mavjud bo‘lgan, lekin hech qanday funksional vazifalarini bajarmagan. Mana so‘nggi yillarda bu bosqichma-bosqich o‘zgarib boryapti. Mana hozir Rasul Kusherbayevni tanimaydigan, unga o‘xshashni istamagan yoshlar deyarli yo‘q. Hamma ulardek deputat bo‘lishni istaydi.
Ikkinchi tomondan yoshlar, aholining o‘ziga ham bog‘liq. Bir gap boshlasang, bizda ‘o‘chir ovozingni, siyosatga aralashma’, deyishadi. Lekin oltin qoida borki, siz siyosatga aralashmasangiz, siyosat sizning hayotingizga aralashadi. Deputat degani bu qandaydir mansab emas, deputat bu ishonch degani, mamlakat odamlarining vakili sifatida siyosiy jarayonlarda qatnashish degani. Odamlarimiz ongida siyosat yovuz kuch, siyosat kir o‘yinlar sifatida emas, balki bu har bir fuqaro ishtirok etishi kerak bo‘lgan jarayon ekanligini tushunsak, siyosiy ongimiz ham oshadi va shunda deputat bo‘lishga ishtiyoq ham oshib boradi. Bularning barchasi uchun vaqt kerak, albatta.
Doniyor G‘aniyev, Qonunchilik palatasi deputati
Eslatib o‘tamiz, avvalroq Doniyor G‘aniyev Qarshida balandligi 62,5 metrga teng 1,35 milliard so‘mlik bayroq o‘rnatilishiga Twitter’da munosabat bildirgani haqida xabar berilgan edi.